钦定古今图书集成/明伦汇编/官常典/第548卷 > 图书编 > 《巡抚》
## 钦定古今图书集成/明伦汇编/官常典/第548卷 > 图书编 > 《巡抚》

问：“天下巡抚之设何如？”曰：“天下设巡抚都御史，洪武
初未有也。太祖不欲以重臣令典钱粮兵马，永乐十
九年，敕尚书、侍郎、都御史、少卿等官十三员，各同给
事中一员，巡行天下，是谓巡抚。宣德间，令巡抚官每
岁八月一赴京议事，盖不欲疏逖以悬机重。景泰四
年，才差都御史，其意尚在执持风纪，有故则入参庙”
议，而握纛之柄则有司存。自是则曰“整饬”，曰“提督”，曰
“总制”，曰“镇守”，又复典兵部尚书侍郎之职，兼都御史。
百寮群将，俯首听一人之谋，似于兼制少疏，故复以
巡按权参杀之。然表里异同，痛痒不相关，而司锋镝
者，每掣肘不能自尽。是近年失事，并罪抚臣，诚得肯
綮，而当道执要可愈施矣。夫天顺间，“石亨、曹钦请罢
巡抚，正德间刘瑾取回巡抚，彼固借私以逞，要亦不
谓无说。苟使其布置腹心，则其为毒又不可胜言。切
念天下钱粮兵马之重，所赖镇摄不以躁偾，事巡抚
之不可缺者。而书生涉仕，必由此以致，卿辅能允，文
武得全才，有几乎哉？不素习而器与之，恐亦不易为
称也。